Volmaanpieknieks | Afrikaanse Taalmuseum en -monument
Laat die maan skyn op jou Taalmonument-piekniek
Beleef die kosmiese skouspel in die asemrowende natuurskoon
Soms is als net maanskyn en rose, veral as jy die volmaan van nader bekyk op 'n heerlike aand op die beeldskone Paarlberg én dit ten bate van 'n goeie doel is. Daarom nooi die Afrikaanse Taalmuseum en -monument (ATM) se vriendelike personeel almal hartlik uit om nog 'n Volmaanpiekniek saam met ons op Vrydag, 23 November 2018, te vier.
Dié pieknieks is baie gewild onder plaaslike inwoners én oorsese besoekers, wat veral die sonsondergang en pragtige naguitsig op die valleie, berge en skiereiland geniet. Besoekers kan enige tyd tussen 17:00 en 22:00 piekniek hou. 'n Gratis begeleide toer wat onder meer die simboliek van die monument, 'n beeldhouwerk sonder weerga, verklaar, word om 18:30 aangebied. Besoekers word aangemoedig om die omgewing te verken en daar is buitelug-speletjies en speelparke vir die kinders.
Gaste is welkom om hul eie piekniekmandjies te bring of een vooraf te bestel (R300 vir twee persone, of R400 met 'n mandjie ingesluit) by die Volksmond Koffiewinkel op 021 863 2800. Volksmond sal oop wees vir koffie en ligte verversings asook pizza. Onthou ook asseblief warm klere en 'n flits.
Die piekniekreeks word aangebied ten bate van 'Laat ons Lees!', die Taalmuseum se voorleesprojek vir kinders. Piekniekgangers word aangemoedig om 'n nuwe of tweedehandse kinderboek saam te bring en te skenk ter ondersteuning van dié projek.
Toegang is R30 per volwassene, R10 vir SA studente en pensioenarisse en R5 vir kinders (gratis onder ses jaar). Kaartjies is beskikbaar by Computicket of die hek; geen besprekings is nodig nie. Jaarpermitte is by die Taalmonument beskikbaar teen R120 vir individue of R220 per gesin, wat toegang tot alle Volmaanpieknieks insluit.
Vir meer inligting oor al die ander opwindende geleenthede by die Taalmonument, skakel 021 863 0543/4809, besoek www.taalmonument.co.za of volg ons op Facebook. Die volgende Volmaanpieknieks vind op 22 Desember (met Vader Kersfees!), 19 Januarie 2019, 22 Februarie en 22 Maart plaas.